LIGJ
Nr. 21/2025 

PËR DISA NDRYSHIME DHE SHTESA NË LIGJIN NR. 10 416, DATË 7.4.2011,
“PËR MATERIALIN MBJELLËS DHE SHUMËZUES BIMOR”, I NDRYSHUAR

Në mbështetje të neneve 78 e 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 10 416, datë 7.4.2011, “Për materialin mbjellës dhe shumëzues bimor”, i ndryshuar, bëhen këto ndryshime dhe shtesa:

Neni 1

Kudo në ligj:
a) fjala “furnizues” zëvendësohet me fjalët “operator profesionist”;
b) fjala “fillestar” zëvendësohet me fjalët “para-bazë”;
c) emërtesa “Komisioni i Vlerësimit të Varieteteve për Regjistrim në Katalogun Kombëtar (KVVRKK)” zëvendësohet me emërtesën “Komisioni i Regjistrimit të Varieteteve (KRV)”;
ç) fjala “sekuestrim” zëvendësohet me fjalën “bllokim”.

Neni 2

Në nenin 3 bëhen këto shtesa:
1. Pas pikës 12 shtohet pika 12/1 me këtë përmbajtje:
“12/1. “Material mbjellës i certifikuar jo përfundimisht” është një varietet, që është i regjistruar në KK, por jo i ambalazhuar dhe i etiketuar, e që importohet i hapur.”.
2. Pas pikës 22 shtohet pika 22/1 me këtë përmbajtje: 
 “22/1. “Vendosje në treg” janë veprime të kryera nga një operator profesionist, si: shitje, mbajtje, transferim falas ose ofertë për shitje ose çdo mënyrë tjetër transferimi ose shpërndarjeje brenda vendit ose importi nga vendet e tjera.”.

Neni 3

Në nenin 4 pas pikës 8 shtohet pika 8/1 me këtë përmbajtje:
“8/1.Të drejtën për ushtrimin e veprimtarisë së tregtimit të materialit mbjellës dhe shumëzues bimor e ka çdo person juridik ose fizik, me objekt veprimtarie prodhimin, importin e tregtimin e materialit mbjellës dhe shumëzues bimor, që i paraqet dokumentacionin institucionit përgjegjës për kontrollin zyrtar për vendosjen në treg, si më poshtë:
a) diplomë “Bachelor” ose “Master” të drejtuesit teknik në fushën e agronomisë ose në fushën e inxhinierisë së pyjeve për rastet e materialit mbjellës pyjor;
b) kontratë pune me kohë të plotë të drejtuesit teknik.”.

Neni 4

Në nenin 5 pika 2 shfuqizohet.

Neni 5

Në pikën 2 të nenit 7, në pikën 3 të nenit 15, në pikën 4 të nenit 17, në pikën 1 të nenit 18 dhe në pikën 5 të nenit 19 fjalët “përcaktohen me vendim të Këshillit të Ministrave, me propozim të ministrit” zëvendësohen me fjalët “miratohen me udhëzim të përbashkët të ministrit përgjegjës për bujqësinë dhe të ministrit përgjegjës për pyjet dhe kullotat”.

Neni 6

Në nenin 10 pika 3 ndryshohet si më poshtë:
“3. Për materialin mbjellës dhe shumëzues bimor, të përcaktuar në shkronjat “c” dhe “ç” të pikës 1 të këtij neni, ESHFF-ja lejon tregtimin nëse rezulton se materiali mbjellës dhe shumëzues bimor është i regjistruar.”.

Neni 7

Në nenin 11 bëhen këto ndryshime dhe shtesa:
1. Në pikën 2 bëhen këto ndryshime:
a) në shkronjën “b” fjala “AKU-së” zëvendësohet me fjalët “institucioni përgjegjës për shërbimin e materialit mbjellës e shumëzues bimor dhe shëndetit të bimëve”;
b) në shkronjat “dh” dhe “e”, në fund të fjalisë shtohen fjalët “për certifikim.”.
2. Pika 5 ndryshohet si më poshtë:
“5. Çdo subjekt publik dhe/ose privat me objekt veprimtarie prodhimin, importin e tregtimin e materialit mbjellës dhe shumëzues bimor, që kërkon të ushtrojë një veprimtari të prodhimit të materialit mbjellës dhe shumëzues bimor të kategorive të larta, paraqet online në platformën qeveritare “e-Albania” dokumentacionin e mëposhtëm:
a) diplomë “Bachelor” ose “Master” të drejtuesit teknik në fushën e agronomisë ose në fushën e inxhinierisë së pyjeve për rastet e materialit mbjellës pyjor;
b) kontratë pune me kohë të plotë të drejtuesit teknik.”.
3. Pas pikës 5 shtohen pikat 5/1 dhe 5/2 me këtë përmbajtje:
“5/1. Vendimi për miratim apo refuzim të kërkesës për prodhim të materialit mbjellës dhe shumëzues bimor të kategorive të larta merret nga Komisioni i Regjistrimit të Varieteteve (KRV).
5/2. Rregullat, procedura dhe afatet për shqyrtimin e kërkesave përcaktohen me udhëzim të ministrit.”.
4. Pas pikës 8 shtohen pikat 9 e 10 me këtë përmbajtje:
“9. Operatori profesionist kryen rianalizimin për fuqinë mbirëse për materialin mbjellës shumëzues bimor të vendosur në treg.
10. Rregullat për rianalizimin për fuqinë mbirëse të materialit mbjellës miratohen me udhëzim të ministrit.”. 

Neni 8

Në nenin 13, në pikën 4, fjalët “me ligjin nr. 10 433, datë 16.6.2011, “Për inspektimin në Republikën e Shqipërisë” zëvendësohet me fjalët “dhe legjislacionin në fuqi për inspektimin në Republikën e Shqipërisë”. 

Neni 9

Në nenin 16 pika 4 ndryshohet si më poshtë:
“4. Procedura të tjera për certifikimin zyrtar, përmbajtja, ngjyra dhe forma e etiketës zyrtare, përmbajtja dhe forma e certifikatës zyrtare, certifikatës së materialit mbjellës dhe mënyra e njoftimit të drejtuesit të Entit Shtetëror të Farave dhe Fidanëve miratohen me udhëzim të përbashkët të ministrit përgjegjës për bujqësinë dhe të ministrit përgjegjës për pyjet e kullotat.”.

Neni 10

Në nenin 23 pika 1 ndryshohet si më poshtë:
“1. Të drejtën për ushtrimin e veprimtarisë së importit dhe tregtimit të materialit mbjellës e shumëzues bimor e ka çdo person juridik ose fizik, me objekt veprimtarie prodhimin, importin dhe tregtimin e materialit mbjellës dhe shumëzues bimor, që i paraqet institucionit përgjegjës për kontrollin zyrtar për vendosjen në treg, dokumentacionin si më poshtë:
a) diplomë “Bachelor” ose “Master” të drejtuesit teknik në fushën e agronomisë ose në fushën e inxhinierisë së pyjeve për rastet e materialit mbjellës pyjor;
b) kontratë pune me kohë të plotë të drejtuesit teknik.”.

Neni 11

Në nenin 24 pika 4 ndryshohet si më poshtë:
“4. Inspektimi i materialit mbjellës dhe shumëzues bimor lidhur me plotësimin e kërkesave të përcaktuara për tregtim në këtë ligj kryhet në bazë të planit vjetor të kontrolleve zyrtare dhe marrjes së mostrave me bazë risku, të miratuar nga ministri.”.

Neni 12

Në nenin 26 pika 1 ndryshohet si më poshtë:
 “1. Importi për raste emergjente i materialit mbjellës dhe shumëzues bimor kryhet me autorizim të veçantë të ministrit.”.

Neni 13

Në nenin 29 bëhen këto ndryshime:
1. Në pikën 2 fjalët “të cilat i boton në buletinin e saj zyrtar” hiqen.
2. Pika 3 ndryshohet si më poshtë:
“3. Katalogu Kombëtar publikohet në faqen zyrtare të Entit Shtetëror të Farave dhe Fidanëve e të ministrisë dhe përditësohet sa herë që pëson ndryshime. Forma dhe përmbajtja e Katalogut Kombëtar miratohen me urdhër të ministrit.”.

Neni 14

Neni 30 ndryshohet si më poshtë:

“Neni 30
Kërkesa për regjistrimin e një varieteti

1. Kërkesa për regjistrimin e një varieteti kryhet në sistemin online në platformën qeveritare “e-Albania” dhe përmban:
a) dokumentin që vërteton provën e kryer për dallueshmëri, uniformitet dhe stabilitet (DUS);
b) deklaratën në rastet kur kërkesa bëhet për regjistrimin e një varieteti të një fare bari, që nuk ka destinacion prodhimin foragjer, ose për një varietet të përcaktuar për përdorim vetëm si komponent gjenetik për prodhimin e materialit mbjellës dhe shumëzues bimor të bimëve apo i një varieteti, i cili është OMGJ.
2. Të dhënat e kërkuara nga kërkuesi për origjinën e varietetit trajtohen si të dhëna konfidenciale.”.

Neni 15

Në nenin 31 bëhen këto ndryshime:
1. Pika 1 ndryshohet si më poshtë:
“1. Regjistrimi i varietetit në Katalogun Kombëtar kryhet nëse plotësohen këto kushte:
a) vërtetohet se varieteti është testuar për dallueshmëri, uniformitet dhe stabilitet, është miratuar si varietet i ri dhe është caktuar personi përgjegjës për ruajtjen e tij;
b) vërtetohet e drejta për përdorimin e këtij varieteti;
c) plotëson standardet e pranueshme për vlerën e kultivimit dhe të përdorimit, të miratuara me vendim të KRV-së;
ç) deklarohet se varieteti nuk bën pjesë në listën e llojeve të huaja invazive dhe/apo miratimin përkatës nga ministria përgjegjëse për mjedisin.
2. Pika 2 ndryshohet si më poshtë:
“2. Një varietet, që është OMGJ, regjistrohet vetëm nëse plotëson kushtet e specifikuara në pikën 1 të këtij neni, dhe nëse pranimi ose mbajtja e një varieteti të tillë nuk bie në kundërshtim me legjislacionin përkatës për OMGJ-të.”.

Neni 16

Në nenin 33, fjalia e parë e pikës 2 ndryshohet si më poshtë:
“Në qoftë se kërkuesi deklaron në kërkesë se varieteti është testuar për dallueshmëri, uniformitet e stabilitet dhe është miratuar si varietet i ri në Republikën e Shqipërisë ose në një nga shtetet anëtare të Bashkimit Evropian ose në një nga shtetet nënshkruese të konventës së UPOV-it, testimi mundet të mos kryhet me kusht që operatori profesionist për materialin mbjellës dhe shumëzues bimor që kërkon të testojë, të paraqesë në Entin Shtetëror të Farave dhe Fidanëve dokumentacion zyrtar, nëpërmjet të cilit vërtetohen karakteristikat e materialit mbjellës e shumëzues bimor (skeda) dhe provën e kryer për dallueshmëri, uniformitet e stabilitet (DUS).”.

Neni 17

Neni 35 ndryshohet si më poshtë:

 “Neni 35
Regjistrimi i varietetit në Katalogun Kombëtar

1. Komisioni i Regjistrimit të Varietetit (KRV), sipas vlerësimit të dërguar nga ESHFF-ja për vlerën e kultivimit dhe përdorimit (VKP) dhe të DUS-it, vendos për regjistrimin ose jo të varietetit në Katalogun Kombëtar.
2. Kostoja financiare e krijuar për regjistrimin e varietetit përballohet nga operatori profesionist.
3. Procedura dhe afatet e vlefshmërisë së regjistrimit të një varieteti në Katalogun Kombëtar miratohen me udhëzimin e ministrit.”.

Neni 18

Në nenin 36 bëhen këto ndryshime:
1. Në pikën 1, në shkronjën “c” shkurtesa “KVVRKK” zëvendësohet me shkurtesën “ESHFF”.
2. Pika 2 ndryshohet si më poshtë:
“2. Vendimi për çregjistrimin merret nga Komisioni i Regjistrimit të Varieteteve (KRV).”.

Neni 19

Në nenin 39, pika 1, fjala “të listuar” zëvendësohet me fjalën “të regjistruar”.

Neni 20

Neni 40 ndryshohet si më poshtë:

“Neni 40
Komisioni i Regjistrimit të Varieteteve (KRV)

1. Komisioni i Regjistrimit të Varieteteve (KRV) është organ kolegjial, teknik, i përhershëm dhe vendimmarrës. 
2. Përbërja, organizimi dhe funksionimi i Komisionit të Regjistrimit të Varieteteve (KRV) miratohen me urdhër të ministrit.
3. Anëtarët e komisionit caktohen me urdhër të ministrit, me propozimin e institucioneve përkatëse.
4. Anëtarët e Komisionit nuk duhet të kenë konflikt interesi në fushën e MMSHB-së dhe paraprakisht duhet të deklarojnë marrëdhëniet, nëse kanë, me subjektet e prodhimit apo të tregtimit të MMSHB-së.”.

Neni 21

Në nenin 41 në pikën 1 bëhen ndryshimet dhe shtesa e mëposhtme:
1. Shkronja “a” ndryshohet si më poshtë:
“a) të ndjekë procedurat për regjistrimin e varieteteve;”.
2. Shkronja “e” ndryshohet si më poshtë:
“e) të analizojë mostrat e materialit mbjellës e shumëzues bimor të vendosura në treg, të sjella nga struktura përgjegjëse për inspektimin dhe kontrollin zyrtar të ushqimit dhe të ushqimit për kafshë, si dhe subjektet private”;
3. Pas shkronjës “e” shtohet shkronja “ë” me këtë përmbajtje: 
“ë) të publikojë KK-në në faqen zyrtare.”.

Neni 22

Në nenin 42 bëhen këto ndryshime:
1. Titulli i nenit bëhet: “Struktura përgjegjëse për inspektimin e kontrollin zyrtar të ushqimit dhe të ushqimit për kafshë”.
2. Fjalia hyrëse e pikës 1 ndryshohet si më poshtë:
“Detyrat e institucionit përgjegjës për kontrollin zyrtar për realizimin e qëllimit të këtij ligji janë:”.
3. Shkronja “a” e pikës 1 ndryshohet si më poshtë:
“a) të kontrollojë materialin mbjellës dhe shumëzues bimor të operatorit profesionist në çdo kohë dhe në çdo vend ku ai magazinohet e tregtohet.”.
4. Në shkronjën “c” të pikës 1 hiqet fjala “të importuar”.

Neni 23

Neni 43 ndryshohet si më poshtë:

“Neni 43
Veprimtari të ndaluara

1. Ndalohet prodhimi dhe vendosja në treg: 
a) e materialit mbjellës e shumëzues bimor të paregjistruar në Katalogun Kombëtar, me përjashtim të rasteve kur parashikohet ndryshe në këtë ligj;
b) e materialit mbjellës e shumëzues bimor, në kundërshtim me pikën 5 të nenit 11 dhe me pikën 1 të nenit 23 të këtij ligji.
2. Ndalohet përkohësisht tregtimi i materialit mbjellës e shumëzues bimor, i cili nuk është ambalazhuar dhe etiketuar sipas përcaktimeve të bëra në këtë ligj dhe në aktet nënligjore në zbatim të tij.”.

Neni 24

Në nenin 44 pika 2 ndryshohet si më poshtë:
“2. Laboratori i referencës kryen analizat e mostrave, që merren për efekt verifikimi dhe vlerësimi të treguesve cilësorë për certifikimin zyrtar të materialit mbjellës e shumëzues bimor, sipas metodikave të Shoqatës Ndërkombëtare të Testimit të Farërave (ISTA).”.

Neni 25

Në nenin 55 pika 1 ndryshohet si më poshtë:
“1. Të drejtën e vendosjes së masës administrative, të përcaktuar në nenin 54 të këtij ligji, e kanë inspektorët e strukturës përgjegjëse për inspektimin dhe kontrollin zyrtar të ushqimit dhe të ushqimit për kafshë, në përputhje me kërkesat e këtij ligji dhe legjislacionin në fuqi për inspektimin”.

Neni 26
Dispozita kalimtare

Aktet nënligjore të miratuara në zbatim të ligjit nr. 10 416, datë 7.4.2011, “Për materialin mbjellës dhe shumëzues bimor”, i ndryshuar, zbatohen deri në miratimin dhe hyrjen në fuqi të akteve nënligjore të parashikuara në nenet 16, pika 4, 19, pika 5, 35, pika 3, dhe 40, pika 2, të ligjit.

Neni 27
[bookmark: _GoBack]Aktet nënligjore

Ngarkohet ministri që brenda 1 viti nga hyrja në fuqi e këtij ligji të miratojë aktet nënligjore në zbatim të neneve 7, pika 2; 11, pikat 5/2 dhe 10; 15, pika 3; 16, pika 4; 17, pika 4; 18, pika 1; 19, pika 5; 24, pika 4; 29, pika 3; 35, pika 3, dhe 40, pika 2, të ligjit.

Neni 28
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 13.3.2025

Shpallur me dekretin nr. 103, datë 1.4.2025, të Presidentit të Republikës së Shqipërisë, Bajram Begaj. 


